## Presidència incrementa el pressupost de la Direcció General d’Esport amb 1,3 milions d’euros per a obres en instal·lacions esportives

*** Es podran escometre obres de millora en el centre de tecnificació de Cheste; en l’Escola de la Mar i en el Centre de Tecnificació de Pilota de Montcada**

Presidència de la Generalitat ha incrementat el pressupost de la Direcció General d’Esport amb 1.300.000,00 euros per a poder executar diverses obres en diferents instal·lacions esportives, segons publica el *Diari Oficial de la Generalitat Valenciana*.

Així, es podrà donar cobertura pressupostària a diversos expedients de contractació com la instal·lació de gespa artificial de rugbi i infraestructures complementàries en el centre de tecnificació de Cheste, l’import dels quals per a l’anualitat 2025 ascendix a 1.546.074,20 euros, així com la reparació i l’adequació de la torre guaita de l’Escola de la Mar, amb un pressupost de licitació de 47.390,06 euros.

També es podrà escometre l’expedient de contractació de les obres de la fase II del Centre de Tecnificació de Pilota de Montcada per a completar la instal·lació del centre actual, amb un pressupost de licitació de 485.349,15 euros.

Amb este objectiu, s’ha autoritzat una transferència de crèdit de la línia de subvenció ‘Desenrotllament de projectes de marcat interés econòmic i social per a la Comunitat Valenciana’ al programa pressupostari de foment de l’activitat esportiva.

Fecha: 17/04/2025